Broj: 711-I-2491-M-201/23-02-19

Zagreb, 14. studenog 2023.

 **STEPHEN NIKOLA BARTULICA**

 **zastupnik u Hrvatskom saboru**

**Predmet: mišljenje na zahtjev obveznika Stephena Nikole Bartulice,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 09. studenog 2023. pod brojem 711-U-7834-M-201/23-01-4 zaprimilo zahtjev za mišljenje koje je podnio obveznik Stephen Nikola Bartulica, zastupnik u Hrvatskom saboru.

U podnesenom zahtjevu obveznik navodi kako je u Zakonu o sprječavanju sukoba interesa („Narodne novine“, broj 143/21, dalje ZSSI) uočio dvije stvari koje smatra nejasnima. Naime, obveznik ističe kako je u članku 5. ZSSI-a propisano da je član obitelji obveznika njegov bračni ili izvanbračni drug, životni partneri neformalni životni partner, srodnici u uspravnoj liniji, braća, sestre, posvojitelj i posvojenik, dok se u članku 11. ZSSI-a navodi što se sve unosi u imovinsku karticu te se ističe kako imovinska kartica sadrži podatke o osobnom stanju obveznika, njegova partnera i maloljetne djece. Slijedom navedenog, obveznik ističe kako je on shvatio da se u imovinsku karticu ne unose podaci o bračnom ili izvanbračnom drugu već o partneru u smislu članka 5. ZSSI-a budući da se u tom članku radi razlika između bračnog druga i partnera. Obveznik ističe kako je u braku sa suprugom te da nema životnog partnera i stoga smatra da bi Povjerenstvo trebalo preciznije urediti navedeno u cilju izbjegavanja nejasnoća.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 31. sjednici održanoj 14. studenog 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako se člankom 5. propisuje koje sve vrste partnerstva potpadaju pod pojam članova obitelji u smislu ZSSI-a, dok se člankom 11. ZSSI-a navodi čija se sve osobna stanja moraju upisati u imovinsku karticu.

Povjerenstvo stoga ističe kako se u članku 11. ZSSI-a pod pojmom partnera označavaju sve vrste životnog partnerstva odnosno da su, osim formalnih i neformalnih životnih partnera, pod isti pojam podvedeni i bračni i izvanbračni drug obveznika.

Međutim Povjerenstvo napominje obvezniku kako također smatra navedeni pojam nedovoljno preciznim te je stoga uputilo prijedlog da se u budućim izmjenama ZSSI-a navedeno izmjeni na način da obveznici ne budu dovedeni u sumnju na koga se točno pojam partnerstva odnosi.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Stephen Nikola Bartulica, elektroničkom dostavom
2. Objava na internetskoj stranici Povjerenstva
3. Pismohrana